ประกันสนซื้อกองทุน
ประกันชีวิตสนซื้อกองทุนไทยแลนด์ฟิวเจอร์ฟันด์ &#8220;กรุงไทย-แอกซ่า&#8221; แย้ม เตรียมเงินรอแล้ว
3 มี.ค. 2559

ประกันชีวิตสนซื้อกองทุนไทยแลนด์ฟิวเจอร์ฟันด์ “กรุงไทย-แอกซ่า” แย้ม เตรียมเงินรอแล้ว
นายซาโตชิ นากาโน ประธานเจ้าหน้าที่บริหารฝ่ายการเงิน บริษัท กรุงไทย-แอกซ่า ประกันชีวิตเปิดเผยว่า บริษัทสนใจที่จะเข้ามาลงทุนในกองทุนโครงสร้างเพื่ออนาคตประเทศไทย หรือไทยแลนด์ฟิวเจอร์ฟันด์ ที่รัฐบาลเตรียมขายหน่วยลงทุนในเดือน มิ.ย.นี้ ซึ่งบริษัทได้ติดตามข้อมูลรายละเอียดอย่างต่อเนื่อง และมีการเตรียมเงินไว้ลงทุนจำนวนหนึ่งแต่ไม่ขอเปิดเผย
ปัจจุบันบริษัทมีเงินลงทุนทั้งสิ้น 1.63 แสนล้านบาท มีการลงทุนในพันธบัตรไทยและที่รัฐบาลไทย ไปออกพันธบัตรในต่างประเทศด้วยสัดส่วน 87% ลงทุนในหุ้น 6% ลงทุนในตราสารการเงินระยะสั้น 1% และลงทุนในหลักทรัพย์อื่นๆ 6% ได้รับผลตอบแทนจากการลงทุนมากกว่า 4% แต่สามารถปรับเปลี่ยนการลงทุนให้สอดคล้องตามสถานการณ์ได้ หากเห็นว่าหลักทรัพย์ที่จะเข้าลงทุนมีความปลอดภัยสอดคล้องกับกรมธรรม์ของบริษัท เพื่อจะได้มั่นใจว่าสามารถคืนผลตอบแทนให้ลูกค้าตามสัญญา ปัจจุบันยังไม่มีการลงทุนในกองทุนโครงสร้างพื้นฐานเลย
"เรากำลังรอดูว่าระยะเวลาของกองทุนดังกล่าวเป็นอย่างไร อัตราดอกเบี้ยเท่าไหร่ ความเสี่ยงที่จะเกิดขึ้นกับกองทุนมีอะไรบ้าง และรัฐบาลจะค้ำประกันในสัดส่วนเท่าไหร่ แล้วจึงจะตัดสินใจว่าจะลงทุนเท่าไร" นายซาโตชิ กล่าว
นายซาโตชิ กล่าวว่า แม้ว่าอัตราดอกเบี้ยจะอยู่ในระดับต่ำและทางธนาคารแห่งประเทศไทย (ธปท.) ได้ออกมาส่งสัญญาณว่าจะปรับลดอัตราดอกเบี้ยลงได้อีก ซึ่งทิศทางนี้เป็นไปตามที่บริษัทคาดการณ์และมีแผนรองรับเรื่องนี้อยู่แล้ว และยังคงเน้นการลงทุนในพันธบัตรรัฐบาลเพราะมีความมั่นคงสูงและผลตอบแทนที่แน่นอน
"ผมเคยมีประสบการณ์จากญี่ปุ่น ในช่วงปี 2543 ที่อัตราดอกเบี้ยติดลบ บริษัทที่หันไปลงทุนในตลาดหุ้นมากๆ ขาดทุนหนัก กรุงไทย-แอกซ่า ลงทุนในหุ้น 6% ถือว่าเป็นระดับที่ปลอดภัยในปัจจุบันที่หุ้นมีความผันผวนสูง" นายซาโตชิ กล่าว